**Tanári csendesnap Lakiteleken**

Amikor mindenki azt gondolja, hogy körülöttünk szétesik minden, akkor van szükség a legnagyobb összefogásra, egymás erősítésére. Ebben mutattak példát a Kecskeméti Református Általános Iskola pedagógusai.

Az elmúlt hónapok történései nem múltak el nyomtalanul. Mégis, amikor egységes kiállásra volt szükség, mindenki fel tudott sorakozni a közös ügy mögé a 2018. augusztus 24-én rendezett tanári csendes napon.

Ez a nap alkalmat adott arra, hogy mindenki kimondhassa mindazt, amit gondol és megerősödhessen abban, hogy jó helyen van. Ezt erősítik meg azok a tömör mondatok is, amelyeket a tantestület tagjai fogalmaztak meg arról, hogy mit jelentett számukra ez a nap.

A teljesség igénye nélkül álljon itt néhány gondolat:

* ezt kell folytatni
* bátorságot kaptam
* jó helyen vagyok
* közösségben gondolkodás
* jó kis csapat ez
* hit, remény, szeretet
* felnyílt a zsilip, amelyen keresztül egy folyó áramlik, ami jó dolgokat hoz
* csapatban könnyebb
* jó volt együtt nevetni
* együtt, egyszerre dobban a szívünk
* jó ide tartozni
* a humor és a jókedv gyógyít
* Istennel semmi sem lehetetlen
* Soli Deo Gloria

Mindezt Tóth Attila Igazgató Úr szavai erősítették meg: „Büszke vagyok arra, hogy ilyen tantestületem lehet!”

A Teremtő Isten egy igével bíztatta a pedagógusokat: „…tudom a te dolgaidat, íme, egy nyitott ajtót adtam eléd, amelyet senki be nem zárhat és bár kevés erőd van, mégis megtartottad beszédemet és nem tagadtad meg az én nevemet.” (Jel. 3,8)

Abban, hogy mindez valóra válhasson segítőink voltak: Ötvös Ágnes, Szentjóbi Ottó és Dányi Zoltán mentálhigiénés szakemberek. Jelenlétük megerősítő volt, nagy empátiával, végig lelkesen és odafigyelve vezették a csoportos alkalmakat. Elősegítettek azt, hogy a pedagógusokban eddig kimondatlan érzelmek felszínre törjenek és megkönnyebbülve, Isten iránti hálával a szívükben tudjanak tovább menni, végezni a rájuk bízott feladatokat, szolgálatokat.

Köszönjük a Kecskeméti Református Egyházközség vezetőinek, hogy erre az alkalomra biztosították az anyagi hátteret és Lezsák Sándor úrnak, valamint a Lakiteleki Népfőiskolának a csodálatos környezetet, ahol közösségben jól érezhettük magunkat és megismerhettünk egy gyönyörű helyszínt Kecskemét közelében. Lélekben feltöltődve indulhatunk a 2018/19-es tanévre.

Komádi Róbert

intézményi lelkész